Spørsmål om skatteloven § 10-31 tredje ledd omfatter aksjederivater
Dato: 2006-02-16

Sammendrag: februar 2006 (BFU 06/06) Skattyter ønsket å investere i et finansielt instrument hvor det underliggende objekt var en kurv av aksjer i selskaper utenfor EØS. Spørsmålet var om slik investering var å likestille med investering i ”aksjer” etter skatteloven § 10-31 tredje ledd, og således fritatt for norsk beskatning ved realisasjon. Skattedirektoratet kom til at skatteloven § 10-31 tredje ledd ikke omfatter finansielle instrumenter hvor det underliggende objekt er en kurv av aksjer i selskaper utenfor EØS.

Innsenders fremstilling av faktum og jus På bakgrunn av de opplysninger som er gitt i anmodningen legges til grunn at Skattyter ønsker en uttalelse vedrørende forståelsen av skatteloven § 10-31 tredje ledd. Skattyter er et aksjefond som vurderer å investere i aksjederivater hvor det underliggende instrument vil være en kurv av aksjer i selskaper utenfor EØS-området (aksjeindeks) (under 10 %). Skattyter ønsker å få avklart rekkevidden av skatteloven § 10-31 tredje ledd. Nærmere bestemt om skattefritaket/manglende fradragsrett for tap på aksjer utenfor EØS i § 10-31 tredje ledd også omfatter derivater med slike aksjer som underliggende objekt. Innsender argumenterer for at fritaket i skatteloven § 10-31 tredje ledd for aksjer må forstås slik at det også gjelder finansielle instrumenter som her. Det anføres at isolert sett taler en bokstavfortolkning av ordlyden for at det kun vil være gevinst/tap ved salg av aksjer som omfattes av gevinstfritaket. Ordlyden må imidlertid tolkes i lys av øvrige rettskilder. Forarbeidene til lovendringen sier ikke noe konkret om den skattemessige behandlingen av investeringer foretatt av aksjefond i for eksempel aksjederivatmarkedet utenfor EØS. Innsender anfører at i Ot.prp.nr. 1 (2004-2005) er det presisert at fritaksmetoden kommer til anvendelse også på aksjederivater, da vilkårene for integrert beskatning ikke er oppfylt. Departementets begrunnelse for å inkludere slike inntekter er at derivater gjerne anvendes til sikring av investeringer i derivatets underliggende objekt. Videre argumenterer departementet for at dersom et derivat er gjenstand for beskatning mens dets underliggende objekt er omfattet fritaksmetoden, ville det ha virket forstyrrende når derivatet anvendes til sikringsformål. Denne presumsjonen medførte derfor at departementet la til grunn at aksjederivater, som en naturlig konsekvens av bruken av sikringsinstrumenter, må omfattes av fritaksmetodens anvendelsesområde. Innsenders oppfatning er at tilsvarende hensyn må gjøres gjeldende ved en tolkning av gevinstfritaket i skatteloven § 10-31 tredje ledd, og at det kan anføres sterke grunner for å tolke uttalelsene til departementet i Ot.prp.nr. 92 (2004-2005) i lys av forarbeidene til skattereformen. Skattedirektoratets vurderinger Skattedirektoratet skal i det følgende ta stilling til om skatteloven § 10-31 tredje ledd også omfatter et finansielt instrument hvor det underliggende objekt er en kurv av aksjer i selskaper utenfor EØS, en aksjeindeks. Det følger av skatteloven § 2-38 første ledd bokstav b at aksjefond omfattes av fritaksmetoden. Videre følger det av § 2-38 tredje ledd at gevinst og tap på eierandeler i selskap hjemmehørende utenfor EØS, eller finansielt instrument med slike aksjer som underliggende objekt (under 10 %), ikke omfattes av fritaksmetoden. Skatteloven § 10-31 tredje ledd gjør unntak fra dette og har følgende ordlyd: Verdipapirfond er fritatt for skatteplikt på gevinst og har ikke fradragsrett for tap ved realisasjon av aksjer i selskaper hjemmehørende i land utenfor EØS. Spørsmålet er om bestemmelsen også omfatter finansielle instrumenter hvor det underliggende objekt er en kurv av aksjer i selskaper hjemmehørende utenfor EØS. Ordlyden i § 10-31 tredje ledd er helt klar mht. at kun direkte eie i aksjer er omfattet. Det er ved realisering av aksjer som fondet selv eier at bestemmelsen gjelder, ikke ved realisering av instrumenter hvor det underliggende objekt er en aksje som fondet ikke selv eier. Forarbeidene til § 10-31 tredje ledd (Ot.prp.nr. 92, 2004-2005), sier ikke noe som tyder på at man har ment at finansielle instrumenter som nevnt skal omfattes. Videre sies det i forarbeidene at bestemmelsen kun innebærer en videreføring av den regelen som gjaldt før 2006. Fritaket i § 10-31 ble tilføyd i 1992. Bakgrunnen var bl.a. at RISK-regulering av fondets aksjeportefølje ville gjøre det vanskelig å fastsette andelens innløsningsverdi. Det var således kun direkte aksjeeie som var relevant for skattefritaket i § 10-31 tredje ledd. Finansielle instrumenter hvor det underliggende objekt var en kurv av aksjer var ikke omfattet av dette skattefritaket. Det følger av § 10-30 at visse eierandeler skal likestilles med aksjer. Heller ikke i denne bestemmelsen har man inkludert finansielle instrumenter som beskrevet av innsender. Skattedirektoratet mener på denne bakgrunn at skattefritaket/ikke fradragsrett i skatteloven § 10-31 tredje ledd ikke omfatter finansielle instrumenter som beskrevet av innsender. Konklusjon Et finansielt instrument hvor det underliggende objekt er en kurv av aksjer i selskaper utenfor EØS som beskrevet, omfattes ikke av skatteloven § 10-31 tredje ledd om fritak for skatteplikt/ikke fradragsrett for tap ”ved realisasjon av aksjer i selskaper hjemmehørende i land utenfor EØS.”.